དེ་ལྟར་ལོ་བདུན་ལ་སོན་ཞིང་འཛིན་མའི་ཁྱོན་ཡོངས་སེར་པོ་གསེར་མདོག་གིས་བརྒྱན་པའི་སྟོན་མཇུག་དེར་དྲིན་ཆེན་ཕ་མའི་རེ་བ་བརྒྱ་ཕྲག་ཅིག་དཔེ་ཁུག་ཆུང་ཆུང་ནང་དུ་བཅུག་སྟེ་སློབ་རའི་སྐྱེད་ཚལ་དུ་ཐོག་མར་བཏང་བ་ཡིན་ཞིང་།ང་ལའང་མཚར་སྣང་དང་དགའ་སྣང་འདྲེས་མའི་སེམས་ཚོར་ཞིག་དང་བཅས་སློབ་གྲྭའི་འཚོ་བའི་རོ་བྲོ་ཐོག་མར་མྱོང་བའི་སྐལ་བ་ཤར།དགེ་རྒན་གྱི་བཀོད་སྒྲིག་ལྟར་དུ་སོ་ཕག་གིས་བཞེངས་པའི་སྒལ་གཟེངས་སློབ་ཁང་ཞིག་ལ་ཁྲིད་ཅིང་དེ་རུ་མདོག་ཡལ་ཞིང་རྐོ་ཐིག་མངོན་པའི་ཅོག་ཙེ་འགའ།རྐུབ་སྟེགས་རྙིང་རུལ་ཞིག་དང་བཅས་ང་དང་ན་སོ་མཉམ་པའི་སྡེ་བའི་བུ་ཕྲུག་སྐོར་ཞིག་དང་ཆབས་ཅིག་ཏུ་རིག་པའི་མེ་ཏོག་འཐུ་བའི་མཐུན་རྐྱེན་སྦྱར་བྱུང་།